Daar word nou oudisies gedoen vir die kinders wat in FIELA SE KIND moet speel. Swart sê die kinderrolle in Fiela is van kardinale belang. “Die hele storie draai natuurlik om Benjamin/Lukas en ons maak gebruik van ‘n groot en klein Benjamin/Lukas. So ook van ‘n klein en groot Nina. Hierdie rolle is baie belangrik, want dit gaan ook bepaal watter akteurs die volwasse Benjamin/Lukas en Nina gaan speel. Ons is ook op soek na Fiela en Selling se ander kinders.”
Rolle waarvoor oudisies gehou gaan word, is:
Lukas (Volwasse) Blanke man, 20 tot 30 jaar. Fiela se vondelingkind. Seun van Barta en Elias
Nina (Volwasse) Blanke vrou, 20 tot 30 jaar
Dikke / Magistraat / Konstabel / Veldkornet Effens gesette man, 40 tot 50 jaar
Willem (Kristoffel) Blanke seun, 12 tot 16 jaar. Seun van Barta en Elias.
Dawid (Tollie) Bruin seun, 12 tot 16 jaar. Seun van Fiela en Selling.
Tant Gertjie (Malie) Blanke vrou, 40 tot 50 jaar.
Swart sê hy is onder andere baie trots op Stefan Vermaak (Villa Rosa) wat agt jaar gelede vir Lefra gespeel het as die klein Benjamin (foto) en sy eerste tree in die vermaaklikheidswese gegee het onder regie van Sandra Prinsloo. “Hierdie is so ‘n lekker rol vir enige seun wat ‘n belangstelling in die teaterweses het,” sê hy. “Dit sal help as die kinders reeds drama opleiding gehad het, maar dit is beslis nie ‘n vereiste nie.”